《国香 木瓜》
清代·龚翔麟

伏雨收迟。对木奴青小，一树垂垂。东陵旧畦仙种，无此高枝。

攀垂烟梢嫩蒂，响潭水、浣借香荑。连帆估船载，白下廊边，佛手同携。

筠篮争早市，数囊钱换得，归付妖姬。枕函边贮，消领好梦回时。

剖酿鹅儿清浅，约溪翁、满引匏卮。休忘趁秋社，斸长镵，买种山篱。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。